b'\n_START_ARTICLE_\nGiuseppe Perrucchetti\n_START_SECTION_\n\xc5\xbdivljenjepis\n_START_PARAGRAPH_\nNa \xc5\xbeeljo star\xc5\xa1ev je \xc5\xa1tudiral arhitekturo na Univerzi v Pavii, nakar pa je v starosti 20 let prekinil \xc5\xa1tudij, zbe\xc5\xbeal iz Lombardije in se pridru\xc5\xbeil Kraljevi sardinski vojski. Leta 1857 je diplomiral na kolid\xc5\xbeu v Bergamu in nato postal predavatelj na fakulteti za in\xc5\xbeenirstvo na Univerzi v Pavii. Leta 1860 je kon\xc4\x8dal \xc5\xa1e Voja\xc5\xa1ko akademijo v Ivrei (Accademia militare di Ivrea) in leta 1874 \xc5\xa1e Vojno \xc5\xa1olo. Udele\xc5\xbeil se je druge italijanske osamosvojitvene in avstrijsko-pruske vojne. Za zasluge med bitko za Custozo je bil odlikovan in povi\xc5\xa1an v stotnika ter bil poslan na voja\xc5\xa1ko \xc5\xa1olo v Torino, kjer je ostal do leta 1885. _NEWLINE_Leta 1871 je napisal \xc4\x8dlanek Considerazioni su la difesa di alcuni valichi alpini e proposta di un ordinamento militare territoriale della zona alpina (Predlogi za obrambo nekaterih gorskih prelazov in predlog za regionalno voja\xc5\xa1ko organizacijo alpske cone) za italijanski voja\xc5\xa1ki zbornik Rivista Militare Italiana, v katerem je predlagal ustanovitev posebnega teritorialnega podro\xc4\x8dja in samostojnih \xc4\x8det gorskih vojakov na Tirolskem, katere bi rekrutirali iz lokalnega prebivalstva in bi bili zadol\xc5\xbeeni za obrambo tega goratega podro\xc4\x8dja. Njegov \xc4\x8dlanek je prebral tudi takrat minister za vojno Italije, general Cesare Francesco Ricotti Magnani, ki je podprl idejo. Tako je bil 15. oktobra 1872 izdal kraljevi ukaz o ustanovitvi \xc4\x8cet alpinskega okro\xc5\xbeja (Compagnie Distrettuali Alpine), kar predstavlja za\xc4\x8detek dana\xc5\xa1njega Korpusa alpinov. Perucchetti pa ni nikoli prevzel poveljstva alpinov._NEWLINE_V letih 1872-78 in 1880-85 je bil predavatelj voja\xc5\xa1ke geografije na Vi\xc5\xa1ji vojni \xc5\xa1oli v Torinu (Scuola superiore di guerra di Torino) ter v letih 1885-1888 je bil tutor vojvode Emanuela Savojskega. Leta 1888 je bil povi\xc5\xa1an v polkovnika in imenovan za na\xc4\x8delnika \xc5\xa1taba Armadnega korpusa v Anconi. Leta 1895 je bil povi\xc5\xa1an v brigadnega generala in leta 1900 v generalporo\xc4\x8dnika. Iz voja\xc5\xa1ke slu\xc5\xbebe je bil upokojil leta 1904 zaradi visoke starosti._NEWLINE_17. marca 1912 ga je kralj imenoval za senatorja Kraljevine Italije.'